এক দিকে সর্বানন্দ সোনোয়ালকে মুখ্যমন্ত্রী পদপ্রার্থী  করেছে বিজেপি। অন্য দিকে অগপ-র সঙ্গে জোট বেঁধেছে। তা নিয়ে বরাকবাসীর সামনে প্রশ্ন তুলে গেলেন মুখ্যমন্ত্রী তরুণ গগৈ। উপত্যকার তিন জেলায় গত কাল চারটি সভা করেন মুখ্যমন্ত্রী। আইএমডিটি বাতিল, বিদেশি বিতাড়নের লাগাতার হুমকি, এনআরসি-র শর্তে কড়াকড়ির প্রেক্ষাপট টেনে প্রশ্ন করেন— সর্বানন্দ-প্রফুল্ল ক্ষমতায় এলে বরাকের মানুষ কি নিরাপদে বসবাস করতে পারবেন? কেন তাঁর এমন আশঙ্কা, তা-ও শোনান উপস্থিত জনতাকে। মুখ্যমন্ত্রী বলেন, ‘‘আইএমডিটি আইনে বিদেশি বলে কাউকে অভিযুক্ত করলে অভিযোগকারীকেই তা প্রমাণ করতে হতো। সর্বানন্দ সোনোয়াল সুপ্রিম কোর্টে মামলা করে সেই আইন বাতিল করান। এখন অভিযুক্তকে নথিপত্র দিয়ে প্রমাণ করতে হয়, তিনি ভারতীয়।’’ মুখ্যমন্ত্রীর বক্তব্য, সেখান থেকেই সন্দেহভাজন বা ডি ভোটারের সূচনা। হাজার হাজার ভারতীয় সন্দেহভাজন বলে ভোটাধিকার থেকে বঞ্চিত হচ্ছেন। আর প্রফুল্ল মহন্ত প্রসঙ্গে তিনি পুরনো দিনে ফিরিয়ে নিয়ে যান সবাইকে। মুখ্যমন্ত্রী বলেন, ‘‘বিদেশি বিতাড়নের দাবিতে নিয়মিত গলা ফাটিয়ে যাচ্ছেন প্রফুল্ল মহন্ত, অতুল বরারা। আসলে বিদেশি বিতাড়নের নামে বাঙালি উৎখাতের স্বপ্ন দেখেন তাঁরা।’’ এরপরই আবেগ জুড়ে গগৈ দাবি করেন, ‘‘তাঁরা বলেন, তাড়াতে হবে। আমি বলি, থাকতে দিতে হবে। কোথায় যাবেন তাঁরা।’’ এই দাবির সমর্থনে তিনি মন্ত্রিসভার সিদ্ধান্ত গ্রহণ, সু্প্রিম কোর্টে মামলা লড়ার কথা উল্লেখ করেন। গগৈ জানান, তিনি সিদ্ধান্ত জনিয়েছিলেন, ২০১৪ সালের ডিসেম্বর পর্যন্ত যাঁরা ভারতে রয়েছেন, সবার নাম এনআরসি-তে উঠুক। আদালত মানেনি। পরে সন্দেহভাজন ভোটারদের ভোটাধিকার নিয়ে মামলা হয়। তাঁর সরকার হাইকোর্টে হেরে গেলে সুপ্রিম কোর্টে যায়। সেই সুবাদেই রায় হয়েছে, ভারতীয় নাগরিকত্বের উপযুক্ত নথি দেখাতে পারলে ডি ভোটাররাও এ বার ভোট দিতে পারবেন। তাঁর কথায়, ‘‘বিজেপি অফিস এখন অগপ-র দখলে। সরকার গড়লেও তাঁরাই থাকবেন নেতৃত্বে।’’ মুখ্যমন্ত্রী গগৈ শিলচর কংগ্রেস অফিসে আয়োজিত জনসভায় নরেন্দ্র মোদীর স্ত্রীকে নিয়েও প্রশ্ন তোলেন। বলেন, ‘‘যে নিজের স্ত্রীকে মর্যাদা দেন না, তিনি অন্য মহিলাদের কী করে মর্যাদা দেবেন।’’ গগৈ নিজেকে আসল হিন্দু, রামভক্ত বলে দাবি করেন। হিন্দুত্বের উদার দৃষ্টিভঙ্গি তুলে বলেন, ‘‘বাঙালিরা দুর্গা, কালী, সরস্বতীর পূজা করেন। শঙ্করদেব মূর্তিপূজায় বিশ্বাস করতেন না। তিনি নামঘর প্রবর্তন করে গিয়েছেন। উপজাতিরা এর কোনওটি করেন না। তাঁরা প্রকৃতির উপাসক। সবাইকে নিয়েই হিন্দুত্ব। সেখানে চাপিয়ে দেওয়ার ব্যাপার নেই। কিন্তু মোদীর দল সব কিছু চাপিয়ে দিতে চাইছে।’’ এতে তাঁরা যে নকল হিন্দু, তার প্রমাণ মেলে বলেও মন্তব্য করেন তিন বারের মুখ্যমন্ত্রী। গত কাল শিলচরের সভায় সাংসদ সুস্মিতা দেব এই নির্বাচনকে বরাকবাসীর অস্তিত্বের লড়াই বলে উল্লেখ করেন। ভোট দেওয়ার আগে আসু-র সর্বানন্দ সোনোয়ালকে খেয়াল রাখতে বলেন। তাঁর আহ্বান, ‘‘বরাকের মানুষের কাছে ভোট চাইবার আগে ভাষাশহিদ স্মৃতিসৌধে গিয়ে মাথানত করে ক্ষমা চান। এরপরই বরাকবাসী স্থির করবেন, আপনাদের ভোট দেবেন কি না।’’ শিলচরের প্রার্থী বীথিকা দেব, উধারবন্দের অজিত সিংহ, কাটিগড়ার আতাউর রহমান মাঝারভুঁইঞাও সভায় বক্তৃতা করেন।